Man se lyk uit vlei gehaal | Maroela Media
Man se lyk uit vlei gehaal
Argieffoto van Zeekoeivlei. Foto: Verskaf deur NSRI via www.zeekoevlei.co.za
Lede van die Nasionale Seereddingsinstituut (NSRI) se Strandfontein-bemanning het Sondagoggend die liggaam van 'n man uit die Zeekoevlei naby Kaapstad gehaal.
Vaughn Seconds, die NSRI Strandfontein-stasiebevelvoerder, het in 'n verklaring gesê die bemanning is omstreeks 10:15 na die vlei naby Grassy Park ontbied nadat 'n klein boot aan die oostelike kant van die vlei omgeslaan het en die liggaam van 'n man in die water opgemerk is.
NSRI-reddingswemmers, polisieduikers, duikers en paramedici van die provinsiale nooddienste en reddingsduikers van die Kaapstad brandweer- en reddingsdienste is ontplooi om na die liggaam te soek.
"Op die toneel het roeiers bevestig hulle het vroeër die oggend op die man se liggaam afgekom waar dit in 'n reddingsbaadjie naby die omgeslaande boot gedryf het. Die roeiers het die liggaam na die oewer geneem," het Seconds gesê. Die reddingsduikers het gehelp om die omgeslaande boot op die oewer te kry.
Volgens Seconds is die oorsaak van die voorval nog nie bekend nie en sal die polisie 'n geregtelike doodsondersoek doen. Die man se identiteit is nie bekendgemaak nie.